Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, kulturaren eta kirolaren sektoreko autonomoentzako laguntzei buruzkoa. Galdera 2020ko maiatzaren 19ko 54. Nafarroako Parlamentuko Aldizkari Ofizialean argitaratu zen.

Iruñean, 2020ko ekainaren 11n

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako Maiorga Ramírez Erro jaunak idatziz erantzuteko galdera egin du kulturako eta kiroleko sektoreari lotutako autonomoentzako laguntzen zenbatekoa 2 milioi eurokoa izanen dela kalkulatzeko oinarrian dauden datuei buruz (10-20/PES-00082). Hona Nafarroako Gobernuko Kultura eta Kiroleko kontseilariaren erantzuna:

Kalkulu hori bi datutan oinarrituta egin da: Nafarroan eremu horiei lotutako autonomoen kopurua eta laguntzen zenbatekoa.

Lehen hiruhilekoan, kulturarekin eta kirolarekin lotura duten ataletako batean erregistratutako 1.500 autonomo inguru zenbatu dira.

Nafarroako Gobernuak autonomoentzat bultzatutako laguntzen zenbatekoa apirilaren 15eko 3/2020 Foru Lege-dekretuan (koronabirusaren osasun-krisiak eragindako inpaktuari aurre egiteko premiazko neurriak onartzen dituena) jasota dago.

Arloko organo eskudunak langile autonomo bati aitortu dionean jardunari uzteagatiko prestazio berezia, COVID-19aren inpaktu ekonomiko eta sozialari aurre egiteko premiazko neurri bereziei buruzko martxoaren 17ko 8/2020 Errege Lege-dekretuaren 17. artikuluan zehazten dena, langile autonomoak eskubidea izanen du 2.200 euroko laguntza zuzen eta berezia jasotzeko.

Langile autonomo batek heldu ez dionean jardunari uzteagatiko prestazio bereziari, martxoaren 17ko 8/2020 Errege Lege-dekretuaren 17. artikuluan zehaztutakoari, eskubidea izanen du 700 euroko laguntza zuzena jasotzeko. Laguntza hori 800 euroraino igo ahalko da, baldin eta fakturazioaren ehuneko 30eko gutxitzea gertatzen bada.

Zuzeneko laguntzak eskuratzeko baldintzak aipatutako 3/2020 Foru Lege-dekretuan zehazten dira.

Hori jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko ekainaren 9an

Kultura eta Kiroleko kontseilaria: Rebeca Esnaola Bermejo